Ehdotus neuvoston direktiiviksi koristekasvien lisäysaineiston pitämisestä kaupan /* KOM/97/0708 lopull. - CNS 97/0367 */



Virallinen lehti nro C 050 , 17/02/1998 s. 0008



Ehdotus neuvoston direktiiviksi koristekasvien lisäysaineiston pitämisestä kaupan (98/C 50/06) KOM(97) 708 lopull. - 97/0367(CNS) (Komission esittämä 17 päivänä joulukuuta 1997) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 43 artiklan, ottaa huomioon komission ehdotuksen, ottaa huomioon Euroopan parlamentin lausunnon, ottaa huomioon talous- ja sosiaalikomitean lausunnon, sekä katsoo, että koristekasvien tuotannolla on tärkeä asema yhteisön maataloudessa, koristekasvien tuotannossa tyydyttävät tulokset riippuvat paljolti niiden lisäykseen käytettävän aineiston laadusta ja terveydestä, yhdenmukaisten vaatimusten luominen yhteisön tasolla takaa sen, että ostajat saavat koko yhteisön alueella tervettä ja hyvälaatuista lisäysaineistoa, näiden yhdenmukaisten vaatimusten on kasvien terveyden osalta vastattava suojatoimenpiteistä kasveille ja kasvituotteille haitallisten organismien jäsenvaltioihin kulkeutumisen estämiseksi 21 päivänä joulukuuta 1976 annettua neuvoston direktiiviä 77/93/ETY (1), sellaisena kuin se on viimeksi muutettuna direktiivillä . . ./. . ./EY (2), olisi vahvistettava yhteisön säännöt kaikille yhteisön koristekasvisuvuille ja -lajeille, lukuun ottamatta niitä, jotka sisältyvät luonnonvaraisten eläinten ja kasvien suojelusta niiden kauppaa sääntelemällä 9 päivänä joulukuuta 1996 annettuun neuvoston asetukseen (EY) N:o 338/97 (3), yhteisön sääntöjä ei ole tarkoituksenmukaista soveltaa lisäysaineiston pitämiseen kaupan, jos voidaan osoittaa, että nämä kasvit ja aineisto on tarkoitettu vietäviksi kolmansiin maihin, koska näissä maissa voimassa olevat säännökset voivat poiketa tämän direktiivin säännöksistä, sanotun kuitenkaan rajoittamatta direktiivin 77/93/ETY kasvien terveyttä koskevien säännösten soveltamista, kasvien terveyttä ja laatua koskevien vaatimusten vahvistaminen kullekin koristekasvisuvulle ja -lajille edellyttää pitkäjänteistä ja perusteellista teknistä ja tieteellistä tutkimusta; näiden vaatimusten määrittelemiseksi olisi vahvistettava menettely, lisäysaineiston toimittajien on ensisijaisesti varmistettava, että heidän tuotteensa ovat tämän direktiivin edellytysten mukaiset, jäsenvaltioiden toimivaltaisten viranomaisten on valvottava ja tarkastuksella varmistettava, että toimittajat noudattavat näitä edellytyksiä, olisi otettava käyttöön yhteisön valvontatoimenpiteet tämän direktiivin vaatimusten yhdenmukaisen soveltamisen takaamiseksi kaikissa jäsenvaltioissa, lisäysaineiston ostajien edun mukaista on, että lajikkeiden tai kasviryhmien nimet tunnetaan ja niiden tunnistettavuus turvataan, koristekasvialan erityisominaisuudet ovat tässä monimutkaistava tekijä; sen vuoksi edellä esitetty tavoite voitaisiin parhaiten saavuttaa joko lajikkeen yleisellä tuntemuksella tai kasviryhmien tai -lajikkeiden ollessa kyseessä sillä, että käytettävissä on toimittajan laatima ja ylläpitämä kuvaus niistä, lisäysaineiston tunnistettavuuden ja asianmukaisen kaupan pitämisen varmistamiseksi on tärkeää antaa yhteisön säännöt erien erottamisesta ja kaupan pitämisestä; päällysmerkinnöissä olisi ilmoitettava tarvittavat tiedot sekä virallista tarkastusta että tuottajaa varten, väliaikaisten saantivaikeuksien varalta olisi annettava sääntöjä, jotka mahdollistavat tässä direktiivissä säädettyjä vaatimuksia lievemmät vaatimukset täyttävän lisäysaineiston pitämisen kaupan, olisi säädettävä mahdollisuudesta saattaa kolmansissa maissa tuotetun lisäysaineistojen kaupan pitäminen yhteisössä luvanvaraiseksi, jos siitä kaikissa tapauksissa voidaan antaa samat takeet kuin yhteisössä tuotetusta lisäysaineistosta ja jos se on yhteisön säännösten mukaista, jäsenvaltioissa käytettävien teknisten tarkastusmenetelmien yhdenmukaistamiseksi sekä yhteisössä ja kolmansissa maissa tuotetun lisäysaineiston vertaamiseksi keskenään on syytä järjestää vertailukokeita, jotta voidaan todeta, ovatko nämä tuotteet tämän direktiivin säännösten mukaiset, ja tämän direktiivin tehokkaan täytäntöönpanon helpottamiseksi komission tehtäväksi olisi annettava toimenpiteiden vahvistaminen tämän direktiivin täytäntöönpanemiseksi; nämä toimenpiteet olisi toteutettava menettelyllä, johon kuuluu komission ja jäsenvaltioiden tiivis yhteistyö koristekasveja ja niiden lisäysaineistoa käsittelevässä pysyvässä komiteassa, koristekasvien ja niiden lisäysaineiston pitämisestä kaupan 19 päivänä joulukuuta 1991 annetussa neuvoston asetuksessa 91/682/ETY (4) otetaan käyttöön yhdenmukaiset edellytykset yhteisön tasolla sen varmistamiseksi, että ostajat yhteisössä saavat tervettä ja hyvälaatuista lisäysaineistoa ja koristekasveja, jäsenvaltioissa on ilmennyt vaikeuksia mainitun direktiivin tulkinnassa ja saattamisessa osaksi kansainvälistä lainsäädäntöä, mainittua direktiiviä pidetään soveltuvana sisällytettäväksi SLIM-aloitteeseen (sisämarkkinoiden lainsäädännön yksinkertaistaminen), jonka komissio aloitti toukokuussa 1996, SLIMin koristekasveja käsittelevä ryhmä on tehnyt useita suosituksia mainitun direktiivin yksinkertaistamiseksi; suositukset sisältyvät komission SLIM-aloitetta koskevaan tiedonantoon (5) neuvostolle ja Euroopan parlamentille, kyseiset suositukset liittyivät henkilöihin, joita direktiivi koskee, direktiivin kattamiin lajeihin, lajikkeiden aitouteen ja kasvien tai kasvituotteiden haitallisten organismien jäsenvaltioihin kulkeutumisen estämiseen liittyvistä suojatoimenpiteistä annetun direktiivin 77/93/ETY ja kolmannen maan vastaavan säädöksen suhteeseen, ja suositusten tarkastelun tuloksena on suotavaa muuttaa mainitun asetuksen tiettyjä säännöksiä; kyseisten muutosten lukumäärän vuoksi direktiivi olisi selkeyden vuoksi muotoiltava uudelleen, ON ANTANUT TÄMÄN DIREKTIIVIN: I OSASTO SOVELTAMISALA 1 artikla Tätä direktiiviä sovelletaan koristekasvien lisäysaineiston kaupan pitämiseen yhteisössä. Sitä sovelletaan kaikkiin koristekasvisukuihin ja -lajeihin, lukuun ottamatta niitä, jotka sisältyvät asetukseen (EY) N:o 338/97. 2 artikla 1. Tämä direktiivi ei koske lisäysaineistoa, joka todistetusti on tarkoitettu vietäväksi kolmansiin maihin, jos ne ovat asianmukaisesti sellaisiksi tunnistettavissa ja jos ne pidetään riittävästi erillään, sanotun kuitenkaan rajoittamatta direktiivissä 77/93/ETY vahvistettujen terveyttä koskevien sääntöjen soveltamista. 2. Erityisesti tunnistamista ja eristämistä koskevat toimenpiteet ensimmäisen kohdan soveltamiseksi toteutetaan 22 artiklassa säädettyä menettelyä noudattaen. 3. Tätä direktiiviä ei sovelleta sellaiseen kasvilajien lisäysaineistoon, joka on tarkoitettu muuhun kuin koristekäyttöön ja jota koskee muu yhteisön lainsäädäntö. II OSASTO MÄÄRITELMÄT 3 artikla Tässä direktiivissä tarkoitetaan: 1. "Lisäysaineistolla" siemeniä, kasvinosia ja kaikkea kasviaineistoa, jotka on tarkoitettu koristekasvien lisäykseen ja koristekasvien tuotantoon. 2. "Toimittajalla" luonnollista henkilöä tai oikeushenkilöä, joka harjoittaa ammattimaisesti ainakin yhtä seuraavista koristekasvien lisäysaineistoon liittyvistä toiminnoista: lisäys, tuotanto, ylläpito, käsittely, jalostaminen, tuonti kolmansista maista ja markkinoille saattaminen. 3. "Markkinoille saattamisella" pitämistä saatavilla tai varastossa, pitämistä esillä myyntitarkoituksessa, myytäväksi tarjoamista, varsinaista myyntiä tai toimittamista toiselle henkilölle. 4. "Vastuussa olevalla virallisella toimielimellä": Mitä tahansa valtion viranomaista, joka on asetettu - kansalliselle tasolla tai - alueellisella tasolla kansallisten viranomaisten valvonnassa kyseisen jäsenvaltion lainsäädännön asettamissa rajoissa. Edellä tarkoitetut toimielimet voivat kansallisen lainsäädäntönsä mukaisesti siirtää tässä direktiivissä tarkoitetut tehtävänsä alaisenaan ja valvonnassaan suoritettaviksi jollekin julkis- tai yksityisoikeudelliselle oikeushenkilölle, joka virallisesti hyväksyttyjen sääntöjensä mukaan hoitaa yksinomaan erityisiä julkisia tehtäviä, jos tämä oikeushenkilö tai sen jäsenet eivät saa mitään henkilökohtaista etua toteuttamistaan toimenpiteistä. Lisäksi voidaan 22 artiklassa säädettyä menettelyä noudattaen hyväksyä muu 1 alakohdassa tarkoitetun toimielimen puolesta asetettu, mainitun toimielimen alaisena ja valvonnassa toimiva oikeushenkilö, jos tämä oikeushenkilö ei saa mitään henkilökohtaista etua toteuttamistaan toimenpiteistä. Jäsenvaltioiden on ilmoitettava komissiolle vastuussa olevat viralliset toimielimensä. Komissio toimittaa nämä tiedot muille jäsenvaltioille. 5. "Virallisilla toimenpiteillä" vastuussa olevien virallisten toimielimien toimenpiteitä. 6. "Virallisella tarkastuksella" vastuussa olevan virallisen toimielimen tarkastusta, johon kuuluu paikan päällä ja laboratoriossa tehtävät kokeet. 7. "Virallisella ilmoituksella" vastuussa olevan toimielimen tekemää tai sen vastuulla tehtyä ilmoitusta. 8. "Erällä" yhden tuotteen tiettyä yksikkömäärää, joka voidaan tunnistaa koostumuksensa tasalaatuisuuden ja alkuperänsä perusteella. 9. "Laboratoriolla" julkis- tai yksityisoikeudellista laitosta, joka suorittaa määrityksiä ja tekee asianmukaisen diagnoosin, joka mahdollistaa tuottajalle tuotteiden laadun valvonnan. III OSASTO LISÄYSAINEISTOA KOSKEVAT VAATIMUKSET 4 artikla 1. Toimittajat voivat pitää lisäysaineistoa kaupan ainoastaan, jos se täyttää tämän direktiivin vaatimukset. 2. Edellä 1 kohta ei koske lisäysaineistoa, joka on tarkoitettu: 1) kokeisiin tai tieteellisiin tarkoituksiin, 2) valintatyöhön, 3) suvullisen monimuotoisuuden säilyttämiseen, sanotun kuitenkaan rajoittamatta direktiivin 77/93/ETY säännösten soveltamista. 3. Edellä 2 kohdan soveltamista koskevat yksityiskohtaiset säännöt voidaan antaa 22 artiklassa säädettyä menettelyä noudattaen. 4. Lajeista, joiden siemeniä tämän direktiivin vaatimukset eivät koske, jos niitä ei ole tarkoitettu muun lisäysaineiston tuottamiseen ja jos kyseisten siementen ja muun siitä valmistetun lisäysaineiston välillä ei ole merkittävää yhteyttä, voidaan laatia lajiluettelo 22 artiklassa säädettyä menettelyä noudattaen. 5 artikla Lisäysaineiston on tarvittaessa vastattava asianmukaisia direktiivissä 77/93/ETY säädettyjä terveysvaatimuksia. 6 artikla 1. Lisäysaineiston on oltava hyvää kauppalaatua, sillä on oltava tyydyttävät lajiominaisuudet ja siinä ei saa ainakaan silmämääräisesti olla haitallisia organismeja ja tauteja, jotka huonontavat laatua, tai mitään merkkejä tai oireita niistä, mikä vähentää lisäysaineiston käyttökelpoisuutta, sanotun kuitenkaan rajoittamatta 5 artiklan säännösten soveltamista. 2. Kaikki aineistot, joissa on 1 kohdassa tarkoitettujen haitallisten organismien tai tautien näkyviä merkkejä tai oireita kasvuston kasvuvaiheessa, käsitellään sopivalla tavalla heti merkin tai oireen ilmetessä, tai hävitetään tarvittaessa. 3. Citrus-suvun aineistojen osalta on noudatettava lisäksi seuraavia säännöksiä: 1) niiden on oltava peräisin lähtöaineistosta, joka on tarkastettu ja todettu vapaaksi kaikista liitteessä lueteltujen virusten, mykoplasmojen ja tautien oireista, 2) niiden on oltava tarkastettuja ja täysin vailla näitä viruksia, mykoplasmoja tai tauteja viimeisimmän kasvukauden alusta, 3) vartettaessa on käytettävä sellaisia perusrunkoja, jotka eivät ole alttiita viruksen kaltaisille taudinaiheuttajille. 4. Kukkasipulien osalta on noudatettava lisäksi seuraavia säännöksiä: - lisäysaineiston on oltava suoraan peräisin aineistosta, joka kasvuston kasvamisvaiheessa on tarkastettu ja todettu vapaaksi haitallisista organismeista ja taudeista sekä niiden merkeistä ja oireista. 5. Jäljempänä 22 artiklassa säädettyä menettelyä noudattaen tietylle suvulle tai lajille voidaan laatia liiteluettelo direktiivissä 77/93/ETY annettujen kasvien terveyttä koskevien edellytysten osalta, joita sovelletaan kyseiseen sukuun tai lajiin ja joissa vahvistetaan erityiset laatua koskevat edellytykset, jotka lisäysaineiston on täytettävä. IV OSASTO VAATIMUKSET, JOTKA LISÄYSAINEISTON TOIMITTAJIEN ON TÄYTETTÄVÄ 7 artikla Jäsenvaltioiden on huolehdittava siitä, että toimittajat toteuttavat kaikki tarvittavat toimenpiteet varmistaakseen tässä direktiivissä annettujen vaatimusten noudattamisen lisäysaineiston kaikissa tuotantovaiheissa ja kaupan pitämisen vaiheissa. 8 artikla 1. Toimittajien, jotka aloittavat lisäysaineiston lisäyksen, vähittäismyynnin tai maahantuonnin, on oltava virallisesti hyväksyttyjä. Vastuussa oleva virallinen toimielin voi hyväksyä tällaisia toimittajia varmistettuaan, että heidän tuotantomenetelmänsä ja tilansa vastaavat tämän direktiivin vaatimuksia, jotka liittyvät heidän toimintaansa. 2. Toimittajia, jotka on jo rekisteröity tuottajiksi direktiivin 77/93/ETY mukaisesti, pidetään hyväksyttyinä tämän direktiivin mukaisesti. Kyseisten toimittajien on kuitenkin noudatettava tämän direktiivin vaatimuksia. 3. Vastuussa olevan virallisen toimielimen on hyväksyttävä laboratoriot sen varmistettua, että kyseiset laboratoriot, niiden menetelmät ja tilat vastaavat 22 artiklassa säädettyä menettelyä noudattaen määriteltyjä tämän direktiivin vaatimuksia laboratorioiden tekemien kokeiden osalta. 4. Vastuussa olevan virallisen toimielimen on toteutettava tarvittavat toimenpiteet, jos 1 ja 3 artiklan vaatimuksia ei enää täytetä. Tätä varten sen on otettava huomioon erityisesti kaikkien 2 artiklan mukaisesti tehtyjen tarkastusten tulokset. 5. Toimittajien, laitosten ja laboratorioiden säännöllisestä valvonnasta ja tarkastuksesta vastaa joko välittömästi tai välillisesti vastuussa oleva virallinen toimielin, jolla on kohtuuden rajoissa aina oltava esteetön pääsy kaikkiin laitosten tiloihin tässä direktiivissä säädettyjen vaatimusten noudattamisen varmistamiseksi. Valvonnan ja tarkastuksen toimeenpanoa koskevat toimenpiteet voidaan vahvistaa 22 artiklassa säädettyä menettelyä noudattaen. Jos tällaiseen tarkastuksen ja valvonnan tuloksena ilmenee, että tämän direktiivin vaatimuksia ei täytetä, vastuussa olevan virallisen toimielimen on toteutettava asianmukaiset toimet. 9 artikla 1. Hyväksyttyjen toimittajien on joko itse suoritettava tai annettava toisen hyväksytyn toimittajan tai vastuussa olevan virallisen toimielimen suorittaa tarkastuksia, jotka tarvittaessa koskevat seuraavia: - tuotantoprosessin kriittisten kohtien tunnistaminen käytettävien tuotantomenetelmien osalta, - ensimmäisessä luetelmakohdassa tarkoitettujen kriittisten kohtien valvonta- ja tarkastusmenetelmien kehittäminen ja käyttöönotto, - näytteenotto hyväksytyssä laboratoriossa määritystä varten, - rekisterin pitäminen ensimmäisessä, toisessa ja kolmannessa luetelmakohdassa tarkoitetuista tiedoista sekä koristekasvien ja niiden lisäysaineiston tuotannosta, lisäyksestä, ostamisesta, myymisestä tai toimittamisesta. Nämä asiakirjat ja rekisterit on säilytettävä vähintään yhden vuoden ajan. 2. Jos edellä 1 kohdassa tarkoitetuissa tarkastuksissa löytyy yksi tai useampi direktiivissä 77/93/ETY oleva tai 6 artiklan 5 kohdan mukaisesti laadittujen toimenpiteiden luettelon mukainen haitallinen organismi, siitä on ilmoitettava viralliselle toimielimelle. Hyväksytyn toimittajan on toteutettava kyseisen toimielimen ilmoittamat toimenpiteet. Hyväksytyn toimittajan on pidettävä kirjaa kaikista hänen tiloissaan ilmenneistä haitallisista organismeista ja toimenpiteistä, jotka on toteutettu kyseisiin tapauksiin liittyen. 3. Muiden toimittajien on pidettävä rekisteriä ainoastaan lisäysaineiston vastaanottamisesta, myymisestä tai toimittamisesta. Tämä kohta ei koske toimittajia, joiden toiminta rajoittuu lisäysaineiston vähäisten määrien toimittamiseen muille kuin ammattimaisille lopullisille käyttäjille. 4. Edellä 2 kohdan soveltamista koskevat säännöt voidaan laatia 22 artiklassa säädettyä menettelyä noudattaen. 10 artikla 1. Koristekasvit ja niiden lisäysaineisto on pidettävä toisistaan erillään sekä kasvu että nostovaiheessa samoin kuin otettaessa emoaineistosta varttamisoksia. 2. Jos eri alkuperää olevia koristekasveja tai niiden lisäysaineistoa yhdistetään tai sekoitetaan keskenään pakkaamisen, varastoinnin tai kuljetuksen aikana, toimittajan on pidettävä rekisteriä erän koostumuksesta sekä kunkin sen osan alkuperästä. 3. Jäsenvaltioiden on varmistettava virallisin tarkastuksin, että 1 ja 2 kohdassa tarkoitettuja vaatimuksia noudatetaan. V OSASTO LISÄYSAINEISTON KAUPAN PITÄMINEN JA PÄÄLLYSMERKINNÄT 11 artikla 1. Lisäysaineistoa saa pitää kaupan ainoastaan erinä. Kun lisäysaineisto on tarkoitettu muuhun kuin myöhempään lisäyskäyttöön, aineiston ei tarvitse olla tasalaatuista, jos 10 artiklan 2 kohdassa säädettyjä edellytyksiä noudatetaan. 2. Lisäysaineiston mukana on kaikissa vaiheissa oltava hyväksytyn toimittajan tekemä päällysmerkintä tai muu asiakirja. Jos kyseisessä päällysmerkinnässä tai muussa asiakirjassa on virallinen lausunto, se on pidettävä selkeästi erillään päällysmerkinnän tai asiakirjan muusta sisällöstä. 3. Edellä 2 kohdassa tarkoitettua päällysmerkintää tai asiakirjaa ja lisäysaineiston sulkemista ja pakkaamista koskevat vaatimukset voidaan vahvistaa 22 artiklassa säädettyä menettelyä noudattaen. 4. Kun kyseessä on lisäysaineiston vähittäismyynti muulle kuin ammattimaiselle lopulliselle käyttäjälle, päällysmerkinnäksi riittää asianmukainen tuotetta koskeva tieto. 12 artikla 1. Lisäysaineistoa voidaan pitää kaupan lajikkeen osalta ainoastaan, jos kyseinen lajike on - suojattu laillisesti kasvilajikkeiden suojaamisjärjestelmällä uusien lajikkeiden suojaamista koskevien säännösten mukaisesti tai - rekisteröity virallisesti pakollisesti tai vapaaehtoisesti tai - yleisesti tunnettu tai - lisätty toimittajan ylläpitämään luetteloon yksityiskohtaisine kuvauksineen ja nimineen. Kyseisten luettelojen on oltava tarvittaessa kyseisen jäsenvaltion vastuussa olevan virallisen toimielimen käytettävissä. 2. Kukin lajike on kuvailtava ja mikäli mahdollista, sen on oltava samanniminen kaikissa jäsenvaltioissa täytäntöönpanoa koskevien toimenpiteiden mukaisesti, jotka voidaan hyväksyä 22 artiklan säännösten mukaisesti tai niiden puuttuessa hyväksyttyjen kansainvälisten ohjeiden mukaisesti. 3. Jos lisäysaineistoa pidetään kaupan muiden kuin 1 kohdassa mainittujen kasviryhmien osalta, toimittajan on ilmoitettava kasviryhmä siten, että vältetään sen sekaantumista mihinkään lajikenimeen. 4. Edellä 1, 2 ja 3 kohdasta ei saa aiheutua lisävastuuta vastuussa olevalle viralliselle toimielimelle, lukuun ottamatta tapausta, jolloin lajiketta koskeva tieto on mainittu selkeästi jossain 6 artiklan 5 kohdan mukaisesti toteutetuista toimenpiteistä. 5. Jäljempänä 22 artiklan mukaisesti: - voidaan ottaa käyttöön lajikkeiden tai lajien tai lajihybridien ilmoitusjärjestelmä jäsenvaltion vastuussa oleville virallisille toimielimille, - voidaan hyväksyä täytäntöönpanoa koskevia lisäsäännöksiä 1 kohdan kolmannen ja neljännen luetelmakohdan osalta, ja - voidaan päättää yhteisen lajikeluettelon vahvistamisesta ja julkaisemisesta. VI OSASTO LIEVEMMÄT VAATIMUKSET TÄYTTÄVÄ LISÄYSAINEISTO 13 artikla Jos tässä direktiivissä säädetyt vaatimukset täyttävien koristekasvien ja niiden lisäysaineiston saannissa on väliaikaisia vaikeuksia, joita ei voida ratkaista yhteisössä, voidaan 22 artiklassa säädettyä menettelyä noudattaen antaa säännöt lievemmät vaatimukset täyttävän lisäysaineiston pitämisestä kaupan, sanotun kuitenkaan rajoittamatta direktiivin 77/93/ETY kasvien terveyttä koskevien sääntöjen soveltamista. VII OSASTO KOLMANSISSA MAISSA TUOTETTU LISÄYSAINEISTO 14 artikla 1. Jäljempänä 22 artiklassa säädettyä menettelyä noudattaen päätetään, antaako kolmannessa maassa tuotettu lisäysaineisto samat takuut kuin yhteisössä tuotettu lisäysaineisto ja vastaako se tämän direktiivin vaatimuksia ja edellytyksiä. 2. Edellä 1 kohdan päätöksestä riippuen lisäysaineistoa voi kolmansista maista tuoda maahantuojaksi hyväksytty toimittaja. 3. Hyväksytyn maahantuojan on varmistettava, että kolmannen maan lisäysaineiston toimittaja toimittaa lisäysaineistoa, joka antaa samat takuut kuin yhteisössä tuotettu lisäysaineisto ja että se vastaa tämän direktiivin vaatimuksia ja edellytyksiä. 4. Hyväksytyn maahantuojan on ilmoitettava vastuussa oleville virallisille toimielimille 3 kohdan mukaisesti tuodusta lisäysaineistosta. Jäsenvaltioiden on toimitettava nämä tiedot pyydettäessä muille jäsenvaltioille ja komissiolle. 5. Hyväksytyn maahantuojan on säilytettävä kolmannessa maassa olevan sopimuspuolen kanssa tehtyä sopimusta koskevat asiakirjat. Yksityiskohtaiset täytäntöönpanoa koskevat toimenpiteet, ja hyväksytyltä maahantuojalta edellytetyt lisävaatimukset voidaan vahvistaa 22 artiklassa säädettyä menettelyä noudattaen. VIII OSASTO VALVONTATOIMENPITEET JA YLEISET SÄÄNNÖKSET 15 artikla 1. Jäsenvaltioiden on huolehdittava, että lisäysaineistoa tuotettaessa ja pidettäessä kaupan ne tarkastetaan virallisesti ainakin pistokokein, jotta varmistetaan tämän direktiivin vaatimusten ja edellytysten noudattaminen. 2. Jos on tarpeen tehdä laboratoriokokeita haitallisten organismien ja tautien toteamiseksi, kokeet tekee hyväksytty laboratorio. 16 artikla Yksityiskohtaiset säännöt 8, 9, 10 ja 15 artiklassa tarkoitetun virallisen tarkastuksen, näytteenottomenetelmät mukaan lukien, soveltamisesta voidaan vahvistaa 22 artiklassa säädettyä menettelyä noudattaen. 17 artikla 1. Jos 8 artiklan 5 kohdassa tarkoitetussa valvonnassa ja tarkastuksessa, 15 artiklassa säädetyssä virallisessa tarkastuksessa tai 18 artiklassa säädetyissä kokeissa todetaan, että lisäysaineisto ei täytä tämä direktiivin vaatimuksia, jäsenvaltion vastuussa olevan virallisen toimielimen on toteutettava asianmukaiset toimenpiteet sen varmistamiseksi, että ne ovat tämän direktiivin säännösten mukaiset, tai jos se ei ole mahdollista, kiellettävä kyseisen lisäysaineiston kaupan pitäminen yhteisössä. 2. Jos todetaan, että toimittajan kaupan pitämä lisäysaineisto ei ole tämän direktiivin vaatimusten ja edellytysten mukaista, kyseisen jäsenvaltion on huolehdittava, että tätä toimittajaa vastaan toteutetaan asianmukaiset toimenpiteet. Jos toimittajaa kielletään pitämästä kaupan lisäysaineistoa, jäsenvaltion on annettava tästä tieto komissiolle ja muiden jäsenvaltioiden vastuussa oleville virallisille toimielimille. 3. Toimenpiteet, jotka toteutetaan 2 kohdan mukaisesti, on peruutettava heti, jos riittävällä varmuudella voidaan osoittaa, että toimittajan kaupan pidettäväksi tarkoitettu lisäysaineisto täyttää tulevaisuudessa tämän direktiivin vaatimukset ja edellytykset. 18 artikla 1. Lisäysaineistoa, myös kasvien terveyttä, koskevien tämän direktiivin vaatimusten ja edellytysten noudattamisen varmistamiseksi jäsenvaltioissa on suoritettava näytteiden perusteella kokeita tai tarvittaessa määrityksiä. Komissio voi tarkastuttaa kokeet jäsenvaltioiden ja komission edustajilla. 2. Jäljempänä 22 artiklassa säädettyä menettelyä noudattaen voidaan päättää, että on tarpeen suorittaa yhteisön kokeita ja määrityksiä samaan tarkoitukseen kuin 1 kohdassa. Komissio voi tarkastuttaa yhteisön kokeet jäsenvaltioiden ja komission edustajilla. 3. Edellä 1 ja 2 kohdassa tarkoitettuja kokeita tai määrityksiä on käytettävä lisäysaineiston teknisten tarkastusmenetelmien yhdenmukaistamiseen. Koe- ja määritystoiminnasta on laadittava kertomukset, jotka toimitetaan luottamuksellisina jäsenvaltioille ja komissiolle. 4. Komissio huolehtii tarvittaessa, että yksityiskohtaiset säännöt 1 ja 2 kohdassa tarkoitettujen kokeiden yhteensovittamiseksi, toteuttamiseksi ja tarkistamiseksi sekä koetulosten arvioimiseksi vahvistetaan 22 artiklan mukaisesti perustetussa komiteassa. Kasvien terveyteen liittyvistä ongelmista komissio ilmoittaa kasvien terveyttä käsittelevälle pysyvälle komitealle. Tarvittaessa annetaan erityisiä yksityiskohtaisia sääntöjä. Kokeisiin sisällytetään myös kolmansissa maissa tuotettu lisäysaineisto. 19 artikla 1. Jäsenvaltioiden on huolehdittava, että niiden alueella tuotettu, kaupan pidettäväksi tarkoitettu lisäysaineisto on tämän direktiivin vaatimusten mukaista. 2. Jos virallisessa tarkastuksessa todetaan, että lisäysaineistoa ei voida saattaa markkinoille, koska kasvien terveyttä koskeva vaatimus ei täyty, kyseisen jäsenvaltion on toteutettava asianmukaiset viralliset toimenpiteet tästä kasvien terveydelle aiheutuvien vaarojen poistamiseksi. 20 artikla Tämän direktiivin vaatimukset ja edellytykset täyttävän lisäysaineiston osalta ei anneta muita toimittajaa, laatua, kasvien terveyttä, päällysmerkintöjä ja pakkaamista koskevia rajoituksia kuin tässä direktiivissä säädetyt rajoitukset. 21 artikla Jäsenvaltion pyynnöstä, joka käsitellään 22 artiklan säädösten mukaisesti, kyseinen valtio voidaan tai osittain vapauttaa velvollisuudestaan soveltaa tämän direktiivin säännöksiä, paitsi jos se olisi ristiriidassa 20 artiklassa annettujen säännösten kanssa. IX OSASTO KOMITOLOGIA 22 artikla 1. Jos tässä artiklassa säädettyä menettelyä on noudatettava, komissiota avustaa koristekasvien lisäysaineistoa käsittelevä pysyvä komitea, jonka puheenjohtajana on komission edustaja. 2. Komission edustaja tekee pysyvälle komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan Euroopan yhteisön perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen. Komissio päättää toimenpiteistä, joita sovelletaan välittömästi. Jos toimenpiteet eivät kuitenkaan ole komitean lausunnon mukaisia, komissio ilmoittaa niistä viipymättä neuvostolle. Siinä tapauksessa komissio voi lykätä päättämiensä toimenpiteiden soveltamista enintään yhdellä kuukaudella ilmoituksen tekopäivästä. Neuvosto voi määräenemmistöllä päättää asiasta toisin edellisessä kohdassa tarkoitetun ajan kuluessa. 3. Komitea voi puheenjohtajansa tai jonkin jäsenvaltion pyynnöstä tarkastella mitä tahansa tämän direktiivin alaan liittyvää asiaa. 23 artikla Muutokset 6 artiklan 5 kohdan mukaisesti laadittuihin liiteluetteloihin sekä tämän direktiivin täytäntöönpanoa varten annettuihin vaatimuksiin ja yksityiskohtaisiin sääntöihin tehdään 22 artiklassa säädettyä menettelyä noudattaen. X OSASTO LOPPUSÄÄNNÖKSET 24 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä joulukuuta 19. . Niiden on ilmoitettava tästä komissiolle viipymättä. 2. Näissä jäsenvaltioiden antamissa säädöksissä on viitattava tähän direktiiviin, tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään. 3. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset komissiolle. 25 artikla 1. Kumotaan direktiivi 91/682/ETY sanotun kuitenkaan rajoittamatta jäsenvaltioiden tämän direktiivin liitteessä olevan A osan velvollisuuksia, jotka liittyvät kansallisen lainsäädännön osaksi saattamista sekä täytäntöönpanoa koskevaan ajanjaksoon. 2. Viittauksia kumottuun direktiiviin pidetään viittauksina tähän direktiiviin, ja ne luetaan tämän direktiivin liitteenä olevan B osan vastaavuustaulukon mukaisesti. 26 artikla Tämä direktiivi on osoitettu kaikille jäsenvaltioille. (1) EYVL L 26, 31.1.1977, s. 20. (2) EYVL L . . . (3) EYVL L 61, 3.3.1997, s. 1. (4) EYVL L 376, 31.12.1991, s. 21. (5) KOM(96) 559, lopullinen. LIITE A OSA >TAULUKON PAIKKA> B OSA >TAULUKON PAIKKA>